Document ID: 32015R0281

Title and Content:
ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/281 ΤΗΣ ΕΠΙΤΡΟΠΉΣ της 26ης Νοεμβρίου 2014 σχετικά με την αντικατάσταση των παραρτημάτων I και II του κανονισμού (ΕΕ) αριθ. 1215/2012 του Ευρωπαϊκού Κοινοβουλίου και του Συμβουλίου για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 1215/2012 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2012, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (1), και ιδίως το άρθρο 77, Εκτιμώντας τα ακόλουθα: (1) Ο κανονισμός (ΕΕ) αριθ. 1215/2012 προβλέπει την κυκλοφορία των αποφάσεων, των δημοσίων εγγράφων και των δικαστικών συμβιβασμών στην Ένωση. Θα αρχίσει να εφαρμόζεται από τις 10 Ιανουαρίου 2015. (2) Ο κανονισμός (ΕΕ) αριθ. 1215/2012 θέσπισε, στα Παραρτήματα I και II, ένα τυποποιημένο έντυπο για τη βεβαίωση που αφορά απόφαση εκδοθείσα σε αστικές και εμπορικές υποθέσεις και ένα τυποποιημένο έντυπο για τη βεβαίωση που αφορά δημόσιο έγγραφο/δικαστικό συμβιβασμό σε αστικές και εμπορικές υποθέσεις. (3) Η Λετονία υιοθέτησε το ευρώ από την 1η Ιανουαρίου 2014. Ως εκ τούτου, όλες οι αναφορές στο παλαιό νόμισμα της Λετονίας θα πρέπει να διαγραφούν από τα έντυπα. Η Λιθουανία θα υιοθετήσει το ευρώ από την 1η Ιανουαρίου 2015. Ως εκ τούτου, όλες οι αναφορές στο παλαιό νόμισμα της Λιθουανίας θα πρέπει να διαγραφούν από τα έντυπα. (4) Η Κροατία προσχώρησε στην Ένωση από την 1η Ιουλίου 2013. Ως εκ τούτου, πρέπει να περιληφθούν στα έντυπα οι αναφορές στην Κροατία και το νόμισμά της. (5) Σύμφωνα με τα άρθρα 1 και 2 του πρωτοκόλλου (αριθ. 22) σχετικά με τη θέση της Δανίας, το οποίο προσαρτάται στη συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετείχε στην έκδοση του κανονισμού (ΕΕ) αριθ. 1215/2012 και δεν δεσμεύεται από αυτόν ούτε υπόκειται στην εφαρμογή του. (6) Ωστόσο, σύμφωνα με το άρθρο 3 παράγραφος 2 της συμφωνίας μεταξύ της Ευρωπαϊκής Ένωσης και της Δανίας, η Δανία, με επιστολή της στις 20 Δεκεμβρίου 2012, κοινοποίησε (2) στην Επιτροπή την απόφασή της να εφαρμόσει το περιεχόμενο του κανονισμού (ΕΕ) αριθ. 1215/2012. Ως εκ τούτου, οι αναφορές στη Δανία και το νόμισμά της θα πρέπει να περιληφθούν στα έντυπα. (7) Για λόγους σαφήνειας είναι σκόπιμο να αντικατασταθούν τα Παραρτήματα I και II. (8) Συνεπώς, ο κανονισμός (ΕΕ) αριθ. 1215/2012 θα πρέπει να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα Παραρτήματα I και ΙΙ του κανονισμού (ΕΕ) αριθ. 1215/2012 αντικαθίστανται από το κείμενο του παραρτήματος του παρόντος κανονισμού. Άρθρο 2 Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες. Βρυξέλλες, 26 Νοεμβρίου 2014

Classification Labels:
703
36

Label Descriptions:
{"703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 523
5781
5283
1538
486
122
6332
5371
4057
914
911
524
3239

EuroVoc IDs (Expanded): 523
5781
5283
1538
486
122
6332
5371
4057
914
911
524
3239

Dataset Source: meu

Split: test